Rudolf Krajčovič

Prof. PhDr. Rudolf Krajčovič, DrSc. (* 22. júl 1927, Trakovice† 29. október 2014, Bratislava) bol slovenský jazykovedec. Vykonával výskum v oblasti dejín slovenského jazyka, historickej dialektológie, slavistiky a onomastiky.

Bol redaktorom časopisov Jazykovedný časopis a Slovenská reč.

 Život 
Narodil sa v roku 1927 v Trakoviciach pri Hlohovci. Základnú školu navštevoval v rodnej obci. Následne študoval na gymnáziách v Trnave a Hlohovci. V rokoch 1947 až 1951 študoval slovenský jazyk a filozofiu na Filozofickej fakulte Slovenskej univerzity v Bratislave. V roku 1953 získal titul doktora filozofie a v roku 1959 titul kandidáta vied (CSc.) s prácou na tému Vývin nárečí na juhozápadnom Slovensku. Habilitoval sa v roku 1964 s prácou na tému Pôvod juhozápadoslovenských nárečí a ich fonologický vývin. V roku 1984 titul doktora vied (DrSc.) a v roku 1986 titul profesora.

Svoje akademické pôsobenie spájal predovšetkým s Univerzitou Komenského. V rokoch 1950 – 1954 pracoval na Katedre slovenského jazyka a literatúry Filozofickej fakulty Slovenskej univerzity a následne až do roku 1966 ako člen Katedry slovenského jazyka a literatúry Filozofickej fakulty Univerzity Komenského. V rokoch 1966 až 1992 bol členom Katedry slovenského jazyka Filozofickej fakulty Univerzity Komenského v Bratislave, kde postupne pôsobil ako asistent, odborný asistent, docent, profesor. Popritom často vystupoval aj v zahraničí a v rokoch 1970/71, 1975/76 a 1980/81 prednášal historické slovakistické disciplíny na Filologickej fakulte Štátnej univerzity M. V. Lomonosova v Moskve. Pôsobil tiež v Združení slovenských jazykovedcov pri Slovenskej akadémii vied, kde zastával aj viacero funkcií (tajomník, člen výboru, podpredseda). V rokoch 1972 až 1973 bol podpredsedom Slovenskej jazykovednej spoločnosti pri Slovenskej akadémii vied. Od roku 1984 bol tiež členom Medzinárodného komitétu onomastických vied v Leuvene. V roku 1992 odišiel na dôchodok, no naďalej tvoril.

Zomrel v roku 2014 v Bratislave.

 Dielo 
Krajčovič napísal vyše dvadsať knižných publikácií, z toho vyše dve tretiny v spoluautorstve. Okrem toho bol tvorcom takmer dvesto štúdií v domácich i zahraničných časopisoch a množstva ďalších publikácií rôzneho charakteru (recenzie, a pod.).  Centrom jeho záujmu bol vývoj slovenského jazyka a nárečí, ako aj dejiny spisovnej slovenčiny a jej genéza. 

Výber z diela:

 Vývin slovenského jazyka (1961)
 Pôvod a fonologický vývin juhozápadoslovenských nárečí (1964)
 Náčrt dejín slovenského jazyka (1966, 1971)
 Technika jazykovej interpretácie (1966)
 Slovenčina a slovanské jazyky I. Praslovanská genéza slovenčiny (1974)
 A Historical Phonology of the Slovak Language (1975)
 Svedectvo dejín o slovenčine (1977 a 1980)
 Textová príručka k dejinám slovenského jazyka (1979)
 Pôvod a vývin slovenského jazyka (1981)
 Čeština a slovenčina v starších archiváliách v predspisovnom období (1983, 1991)
 Veľká Morava v tisícročí (1985)
 Vývin slovenského jazyka a dialektológia (1988)
 Dejiny spisovnej slovenčiny (1990, 1994, 1996)
 Slovenčina a slovanské jazyky II. Fonologický vývin (2003)
 Živé kroniky slovenských dejín skryté v názvoch obcí a miest (2005)

 Ocenenia 
V roku 1971 získal Plaketu Univerzity Komenského. V roku 1977 mu bola udelená Bronzová medaila Univerzity Komenského a o desať rokov neskôr (1987) Strieborná medaila Univerzity Komenského. V roku 1986 bol ocenený Pamätnou medailou Ľudovíta Štúra. V roku 1995 mu pamätnú medailu udelila aj Univerzita Pavla Jozefa Šafárika a dva roky neskôr (1997) získal aj Zlatú medailu Filozofickej fakulty Univerzity Komenského.

 Referencie 

Kategória:Osobnosti z Trakovíc
Kategória:Slovenskí jazykovedci
Kategória:Slovenskí slovakisti
Kategória:Slovenskí dialektológovia
Kategória:Slovenskí slavisti
Kategória:Absolventi Filozofickej fakulty Univerzity Komenského v Bratislave
Kategória:Vyučujúci na Filozofickej fakulte Univerzity Komenského v Bratislave